เวิลด์แบงก์ให้กู้3หมื่นล.
กิตติรัตน์แย้มข่าวดีฟื้นฟูไทยสถาบันการเงินโลกพร้อมช่วย
30 ต.ค. 2565

กิตติรัตน์แย้มข่าวดีฟื้นฟูไทยสถาบันการเงินโลกพร้อมช่วย
เวิลด์แบงก์พร้อมให้กู้พิเศษแก่ไทย 3 หมื่นล้านบาท
นายกิตติรัตน์ ณ ระนอง รองนายกรัฐมนตรี และรมว.พาณิชย์ เปิดเผยภายหลังเข้าร่วมประชุมนอกรอบกับเจ้าหน้าที่ของธนาคารโลก ในการประชุมสุดยอดผู้นำเอเปก ที่นครโฮโนลูลู รัฐฮาวายของสหรัฐ เมื่อวันที่ 13 พ.ย.ที่ผ่านมา ว่า ธนาคารโลกได้เสนอให้เงินกู้กรณีพิเศษจำนวน 1,000 ล้านเหรียญสหรัฐ หรือประมาณ 3 หมื่นล้านบาท แก่รัฐบาลไทย เพื่อนำไปลงทุนในโครงการป้องกันน้ำท่วมในระยะยาว โดยขณะนี้รัฐบาลไทยยังอยู่ระหว่างการพิจารณาข้อเสนอดังกล่าวอยู่
ข้อเสนอดังกล่าวเกิดขึ้นภายหลังนายกิตติรัตน์ได้หารือกับนางศรี มุลยานี อินทราวาตี กรรมการผู้จัดการกลุ่มธนาคารโลกและได้มีการประเมินความเสียหายหลังน้ำท่วมในด้านสิ่งก่อสร้าง ด้านจิตวิทยาและด้านสังคม รวมทั้งขอให้ธนาคารโลกจัดทำข้อเสนอแนะมาตรการเพื่อแก้ไขและป้องกันปัญหาน้ำท่วมอย่างยั่งยืน
“การกู้เงินจากธนาคารโลกจะช่วยยืนยันได้ว่าทุกอย่างดำเนินไปอย่างโปร่งใส” นายกิตติรัตน์ กล่าว 
นอกจากนี้ รองนายกรัฐมนตรียังเปิดเผยอีกว่า ธนาคารเพื่อการพัฒนาเอเชีย (เอดีบี) และธนาคารเพื่อความร่วมมือระหว่างประเทศของญี่ปุ่น ได้เสนอที่จะให้ความช่วยเหลือรัฐบาลไทยในรูปแบบต่างๆ รวมถึงการปล่อยเงินกู้ดอกเบี้ยต่ำ 
ทั้งนี้ การให้ความช่วยเหลือขององค์กรระหว่างประเทศครั้งนี้ ถือเป็นข่าวดีสำหรับรัฐบาลไทย เพราะก่อนหน้ามีการประเมินว่ารัฐบาลไทยอาจต้องใช้เงินในการฟื้นฟูบูรณะประเทศหลังน้ำลด เป็นวงเงินสูงถึง 1 หมื่นล้านเหรียญสหรัฐ หรือประมาณ 3.07 แสนล้านบาท ในจำนวนนี้มีประมาณ 2,000 ล้านเหรียญสหรัฐ หรือประมาณ 6.14 หมื่นล้านบาท จะถูกนำไปช่วยเหลือองค์กรธุรกิจขนาดใหญ่ และอีกว่า 5,500 ล้านเหรียญสหรัฐ หรือประมาณ 1.69 แสนล้านบาท นำไปใช้สำหรับฟื้นฟูธุรกิจเอสเอ็มอี
นายกิตติรัตน์ยังได้พบกับเจ้าหน้าที่ญี่ปุ่นและนักลงทุนต่างชาติรายใหญ่ของญี่ปุ่น และได้หารือกับนายยูกิโอะ เอดาโนะ รัฐมนตรีการค้าญี่ปุ่น โดยนายเอดาโนะได้ขอให้รัฐบาลไทยออกมาตรการระยะสั้นและยาวในการช่วยเหลือภาคธุรกิจในการซ่อมแซมโรงงาน 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ในช่วงนี้ไปจนถึงสิ้นปีนี้การเคลื่อนไหวของค่าเงินบาทไทยอาจจะผันผวนมากขึ้น เมื่อเทียบกับการเคลื่อนไหวของค่าเงินสกุลอื่นๆ ในภูมิภาค เพราะไทยมีปัจจัยเรื่องปัญหาน้ำท่วมเพิ่มเข้ามา ทำให้เงินทุนเคลื่อนย้ายไหลเข้าและออกอาจจะไม่สมดุล อาจส่งผลให้ค่าเงินผันผวนมากกว่าประเทศเพื่อนบ้าน